### NN 20/2015 (23.2.2015.), Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine

AGENCIJA ZA ELEKTRONIČKE MEDIJE

431

Vijeće za elektroničke medije u sastavu Mirjana Rakić, predsjednica Vijeća, Damir Hajduk, zamjenik predsjednice Vijeća te Suzana Kunac, Alemka Lisinski, Vesna Roller, Gordana Simonović i Robert Tomljenović, kao članovi Vijeća, u postupku nadzora nad radom nakladnika – OTOČNI RADIO KORNATI d.o.o., Murter, na temelju članka 76. stavka 1. točke 4. i 6. Zakona o elektroničkim medijima (»Narodne novine« broj 153/09., 84/11., 94/13. i 136/13.) na 8-15 sjednici održanoj 10. veljače 2015., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge radija na području Općine Murter (M-MU), nakladniku radija – trgovačkom društvu OTOČNI RADIO KORNATI d.o.o., Murter, Butina 2, OIB: 19791945399.

II. Ugovor Br. R-047/08 od 9. lipnja 2008. o koncesiji za obavljanje djelatnosti pružanja medijske usluge radija na području Općine Murter (M-MU) te Ugovor o izmjenama i dopunama ugovora o koncesiji za obavljanje djelatnosti pružanja medijske usluge radija na području Općine Murter (M-MU) Br. R-047/08 od 23. rujna 2013. prestaju važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama».

Obrazloženje

Na temelju članka 73. stavka 7. i 8. Zakona o elektroničkim medijima (dalje: ZEM), Vijeće za elektroničke medije (dalje: Vijeće) na 168. sjednici održanoj 7. veljače 2008., a na temelju provedenog Javnog natječaja broj 03/07 za davanje koncesija za obavljanje djelatnosti pružanja medijske usluge radija i/ili televizije (»Narodne novine», broj 121/07) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge radija na području Općine Murter (M-MU) trgovačkom društvu OTOČNI RADIO KORNATI d.o.o. Murter. Koncesija je dana na rok od 9 godina.

Po donošenju odluke trgovačko društvo OTOČNI RADIO KORNATI d.o.o. Murter obavilo je tehnički pregled te su sukladno odredbama ZEM-a, Agencija za elektroničke medije, Hrvatska agencija za poštu i elektroničke komunikacije te OTOČNI RADIO KORNATI d.o.o. Murter sklopili Ugovor o koncesiji za obavljanje djelatnosti radija na području Općine Murter (M-MU).

Člankom 69. stavkom 1. točkom 12. propisano je kako Vijeće osigurava nadzor nad provedbom odredbi o programskim načelima i obvezama utvrđenim ovim i posebnim zakonom, osim elektroničkih publikacija, te donosi godišnji plan nadzora (monitoringa). U okviru svojih nadležnosti članovi Vijeća su 24. srpnja 2014. godine pokušali obaviti neposredni nadzor nad radom nakladnika Otočni radio Kornati d.o.o. u Murteru na adresi Trg Rudina 1 (službenoj adresi prijavljenoj u Registar pružatelja medijskih usluga koji vodi Vijeće). Utvrđeno je kako je na navedenoj adresi poslovni prostor čija su vrata bila zaključana te da nitko ne radi.

Kako neposredni nadzor nije obavljen nakladniku je 28. srpnja 2014. godine upućen dopis, klasa: 612-12/14-05/0114, urbroj: 567-06-14-08 kojim se zatražilo očitovanje nakladnika te dostava snimaka emitiranog programa kao i pripadajuće očevidnike za razdoblje od 14. – 20. srpnja 2014. godine te izvod iz evidencije Hrvatskog zavoda za mirovinsko osiguranje o broju zaposlenih.

Nakladnik je dopis zaprimio 4. rujna 2014., a kako nije dostavio zatraženu dokumentaciju u daljnjem postupku nadzora nad radom nakladnika, Vijeće je na 50-14 sjednici održanoj 20. studenoga 2014., donijelo Odluku, klasa: 612-12/07-02/0055, urbroj: 567-06-14-09, o privremenom, na rok od 15 dana, oduzimanju koncesije za obavljanje djelatnosti pružanja medijske usluge radija na području Općine Murter (M-MU) nakladniku OTOČNI RADIO KORNATI d.o.o. Murter. Istom odlukom naloženo je nakladniku da u roku od petnaest (15) dana od dana objave odluke u »Narodnim novinama« izvrši uplatu dugovanja s osnova neplaćene naknade za koncesiju, koje dugovanje je na dan 20. studenog 2014. iznosilo ukupno 1.780,64 kuna te da postupi sukladno dopisu od 28. srpnja 2014., klasa: 612-12/14-05/0114, urbroj: 567-06-14-08 te dostavi snimke i očevidnike programa za navedeno razdoblje te izvod iz evidencije Hrvatskog zavoda za mirovinsko osiguranje o broju zaposlenih. Nakladnik je ujedno upozoren da ukoliko u ostavljenom roku ne izvrši uplatu duga s osnova neplaćene naknade za koncesiju te ne dostavi tražene snimke i očevidnike programa zajedno s izvodom iz evidencije Hrvatskog zavoda za mirovinsko osiguranje o broju zaposlenih Vijeće će donijeti odluku o trajnom oduzimanju koncesije.

Gornju Odluku o privremenom oduzimanju koncesije nakladnik OTOČNI RADIO KORNATI d.o.o. iz Murtera primio je 5. prosinca 2014.

Dana 5. siječnja 2015. zaprimljen je dopis nakladnika u kojemu se navodi:

Prema zahtjevu Agencije za elektroničke medije, dostavljamo očevidnike i snimke programa za razdoblje od 19. do 26. prosinca 2014. godine, za tvrtke Mea Media d.o.o, Media Centar d.o.o., Otočni radio Kornati d.o.o. i Vanga d.o.o. Za razdoblje od 10. do 16. studenog dostavljamo samo očevidnike, jer su snimke iz studenog i ranijih razdoblja nažalost nedostupne. Naime, krajem studenog dogodio nam se potpuni pad domenskog servera na kojem se nalazio i file sharing servis. Te snimke se nalaze na diskovima, ali su nam trenutno nedostupne, sve dok Metronet ne podigne virtualni domenski server na koji prelazimo i prekopira podatke na cloud. Snimke možemo dostaviti naknadno, čim nam Metronet omogući pristup. Izvode iz evidencije HZMO-a također nismo dostavili, jer su sve navedene tvrtke bile u procesu rekonstruiranja nakon preuzimanja od dotadašnjeg vlasnika. Upravo zahvaljujući akcijama bivše uprave, dio navedenih tvrtki završile su u nezavidnim financijskim okolnostima, pa i u blokadi. Tvrtke u toj poziciji nisu u mogućnosti isplaćivati primanja, niti zapošljavati nove djelatnike, zbog čega smo bili prisiljeni nove djelatnike zaposliti na sestrinske tvrtke. Za nakladnika Mea Media d.o.o. tako već radi dvoje djelatnika, ali su prijavljeni na drugim tvrtkama. S prvim siječnja 2015. u tvrtki Media Centar počinje s radom nova djelatnica, a u sljedećim tjednima očekujemo i finaliziranje ugovora o radu za nove djelatnike za nakladnike Vanga d.o.o. i Otočni radio Kornati d.o.o., ali preko sestrinskih tvrtki. Iz istih razloga, dakle posljedica djelovanja bivše uprave, i tvrtka Media Centar d.o.o. – Soundset Centar ostala je krajem ljeta bez djelatnika. Nakon rješavanja financijskih nedaća i dugova prema vjerovnicima, konsolidacija radijske postaje nije bila moguća prije prosinca, zbog čega je Soundset Centar posljednjih mjeseci bio bez djelatnika koji bi mogli ostvariti ikakvu programsku shemu, osim osnovnog informativnog sadržaja. Kako smo i gore naveli, ta se situacija promijenila, te smo od prosinca počeli emitirati nacionalne vijesti i središnju informativnu emisiju, a od siječnja se očekuje i povratak lokalnog informativnog programa. Shodno svemu navedenom, za radio postaje Soundset Play (Mea Media d.o.o.), Soundset Giardini (Vanga d.o.o.), Soundset Centar (Media Centar d.o.o.) i Soundset Kornati (Otočni radio Kornati d.o.o.), u sljedećih 30 dana poslat ćemo Agenciji zahtjev za promjenom programske sheme, koje ćemo se onda i pridržavati. Na kraju, još vas jednom molim za termin sastanka s vijećnicima, kako bismo u izravnom razgovoru mogli objasniti situaciju na spomenutim radijskim postajama. Svakim danom dajemo 110 posto svojih mogućnosti kako bismo spasili četiri lokalne radio postaje, te ih unaprijedili i učinili neizostavnom akterom lokalne zajednice.

Na temelju snimaka dostavljenih u očitovanju nakladnika od 5. prosinca 2014. izvršena je analiza programskog sadržaja te je utvrđeno kako programska osnova odstupa za 50,62%. Pritom je glazba činila gotovo 97% ukupnog programa. U nastavku je tablica s utvrđenim odstupanjima:

|  |  |  |  |  |  |  |
| --- | --- | --- | --- | --- | --- | --- |
| ODSTUPANJA U PROGRAMSKOJ OSNOVI | | | | | | |
| SKUPINA SADRŽAJA | Programska osnova sa stranica Agencije | PO (minute) | ANALIZA (minute) | ANALIZA (udio) | Odstupanje (minute) | Odstupanje (udio) |
| Informativni program | 14,94% | 1416 | 170 | 1,79% | -1246 | - 13,15 % |
| Zabavni program | 4,07% | 386 | 0 | 0% | -386 | - 4,07 % |
| Glazbeni program | 71,52% | 6780 | 9172 | 96,76% | +2392 | + 25,24 % |
| Obrazovni program i program za djecu | 0% | 0 | 0 | 0% | 0 | - |
| Sportski program | 3,52% | 334 | 24 | 0,25% | -310 | - 3,27 % |
| Umjetnost i kultura | 4,91% | 465 | 0 | 0% | -465 | -4,91 % |
| Vjerski program | 0% | 0 | 0 | 0% | 0 | - |
| Oglašavanje | 1,04% | 99 | 114 | 1,20% | +15 | + 0,16 % |
| VRIJEME I UDIO ODSTUPANJA U PROGRAMSKOJ OSNOVI BEZ OGLAŠAVANJA | | | | | 4799 | 50,62% |

Nadalje, utvrđeno je da program ne sadrži emisije lokalnog karaktera, kao ni vlastite emisije (emisije su zajedničke za sve radijske postaje Soundset). Iz analize je također vidljivo da očevidnici sadrže nepotpune i/ili netočne podatke.

Utvrđeno je kako nakladnik nije dostavio tražene podatke o zaposlenim osobama (izvod iz evidencije Hrvatskog zavoda za mirovinsko osiguranje o broju zaposlenih).

Naposljetku, utvrđeno je kako je nakladnik podmirio dug s osnova naknade za koncesiju.

Dopisom od 28. siječnja 2015., klasa: 612-12/14-05/0114, urbroj: 567-03/01-15-11 od nakladnika je zatraženo očitovanje o utvrđenim prekršajima.

Dana 9. veljače 2015. zaprimljeno je očitovanje nakladnika u kojemu se navodi:

Otočni radio Kornati (nakladnik OTOČNI RADIO KORNATI d.o.o.) u procesu je angažiranja djelatnika, kako bi emitiranje lokalnog programa počelo po hitnom postupku. U dosadašnjim razdoblju nismo uspjeli naći djelatnike, prvenstveno novinare, koji bi na zadovoljavajući način uspjeli realizirati program prema propisima. U ovim trenucima Otočni radio Kornati emitira samo nacionalne vijesti i središnju informativnu emisiju, koji su proizvodnja sestrinske radijske postaje, Soundset Plavi (nakladnik Zagrebački radio Plavi 9 d.o.o.). Prioritet po zapošljavanju suradnika jest uspostavljanje lokalne redakcije, koja će proizvoditi lokalne vijesti i emisije lokalnog sadržaja. U dogovoru s novoizabranim uredništvom finalizirat će se i promjena programske osnove, kako bi nova bila u skladu s propisima i načelima poslovanja Otočnog radija Kornati. Tvrtka Radio Trsat d.o.o., preuzela je upravljanje nad nekolicinom radijskih postaja bivšeg Totalnog FM, među kojima su i OR Kornati, te Soundset Play. Upravo primjer potonjeg, koji je počeo s emitiranjem lokalnog programa i zaposlio lokalne djelatnike, dokazuje kako imamo najbolju namjeru isporučivati vrhunski lokalni sadržaj slušateljima s tog područja. Varaždinski primjer Soundset Playa samo je prvi u nizu, za kojim će se uskoro povesti i ostale sestrinske postaje Soundseta. Molimo vas stoga za razumijevanje po pitanju vremenskih rokova. Prioritet na OR Kornatima jest zaposliti lokalne djelatnike koji će proizvesti kvalitetan lokalni sadržaj, a sve u službi područja koncesije.

Sukladno odredbi članka 23. st. 5. ZEM-a za promjenu odnosno dopunu programske osnove koja se odnosi na više od 10% njezinog sadržaja na temelju kojeg je dana koncesija nakladnik mora pribaviti prethodnu suglasnost Vijeća.

Odredba čl. 38. st. 2. ZEM-a, propisuje obvezni minimalni dnevni udio vlastite proizvodnje od 30%, a odredba čl. 36. st. 6. istog Zakona emitiranje vijesti i obavijesti s područja koncesije mora činiti najmanje 10% tjednog vremena objavljivanja.

Odredbom čl. 15. Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 83/14 – dalje: Pravilnik) propisano je kako su pružatelji medijskih usluga dužni voditi dnevni očevidnik. Očevidnik mora sadržavati točno vrijeme početka objavljivanja svake emisije, njezino trajanje, naziv i vrstu, kao i objave unutar kataloga pružatelja medijskih usluga na zahtjev.

Odredbom čl. 22. st. 2. ZEM-a propisano je kako za obavljanje djelatnosti iz stavka 1. ovoga članka pored općih i programskih uvjeta propisanih ovim Zakonom, nakladnik televizije i/ili radija mora ispuniti posebne tehničke, prostorne, financijske i kadrovske uvjete, a stavkom 2. istog članka kako uvjete iz stavka 2. ovoga članka i način utvrđivanja uvjeta pravilnikom propisuje Vijeće, uz prethodno mišljenje Hrvatske agencije za poštu i elektroničke komunikacije o tehničkim i prostornim uvjetima.

Kako je na neosporan način utvrđeno da pružatelj medijske usluge radija, nakladnik OTOČNI RADIO KORNATI d.o.o. iz Murtera nije postupio po izrečenoj odluci od 20. studenog 2014., a člankom 76. stavkom. 1. točkom 4. ZEM-a propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija više ne ispunjava uvjete za obavljanje djelatnosti iz članka 22 i točkom 6. istoga članka ZEM-a propisano je da Vijeće donosi odluku o privremenom ili trajnom oduzimanju koncesije pružatelju medijskih usluga ako utvrdi da se pružatelj medijskih usluga ni nakon primitka opomene Vijeća ne pridržava najmanje 90% programske osnove, to je Vijeće donijelo odluku o trajnom oduzimanju koncesije.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Splitu u roku od 30 dana od dana primitka odluke. Tužba se predaje ili šalje neposredno Upravnom sudu u Splitu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/07-02/0055

Urbroj: 567-06-15-11

Zagreb, 10. veljače 2015.

AGENCIJA ZA ELEKTRONIČKE MEDIJE

Vijeće za elektroničke medije
Mirjana Rakić, v. r.

20 23.02.2015 Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine

20 23.02.2015 Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine

20 23.02.2015 Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine

20 23.02.2015 Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine

20 23.02.2015 Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine

20 23.02.2015 Odluka Agencije za elektroničke medije, klasa: 612-12/07-02/0055, urbroj: 567-06-15-11 od 10. veljače 2015. godine